Storhaug

For storhaug som et gravsted av jord, grus og stein, se Gravhaug

Storhaug er en kommunedel som ligger nordøst i Stavanger kommune. Storhaug kommunedel består av halvøya øst for Vågen, Breiavatnet og Hillevågsvatnet samt øyene uten bru- eller tunneltilknytning til fastlandet. En gravhaug fra bronsealder og jernalder, ca. 1500 f.Kr. – 800 e.Kr. har gitt kommunedelen sitt navn.

 Geografi 
Kommunedelens landareal er 6,436 km² (landareal øyene unntatt er 3,04 km²). Vassøy er 0,73 km² stor, Kalvøy 0,648 km², Langøy 0,412 km², Hellesøy 0,405 km² og Lindøy 0,295 km². De største ubebodde øyene er Store Marøy, Litla Marøy, Sandøy, Egerøy og Tunsøy. Kommunedelen består av tre valgkretser: Vassøy, Storhaug og Varden.

Varden er kommunedelens høyeste punkt (57 meter over havet). En del av Stavanger sentrum ligger innenfor kommunedelens grenser. I sentrum rager Valberget høyest, med sine 21 meter over havet. Her finner vi Valbergtårnet. Langøys høyeste punkt er 23 moh., mens Sandøy kun stikker 15 meter over havflaten på det meste. Lindøy når 30 meter på Høgstahaug.

 Grenser 
To av grunnkretsene i sentrumskjernen ligger innenfor grensene til Storhaug kommunedel (Sentrum øst og Sentrum vest 1). I nordvest går grensen fra Skagenkaien over Domkirkeplassen til Klubbgata og videre langs Kongsgata og riksvei 444. Den krysser deretter Kirkegårdsveien. I sørvest ligger den østlige delen av Hillevågsvatnet innenfor det territorium som tilhører kommunedelen.

 Historie 
Storhaug har fått sitt navn fra to gravhauger som ligger på Storhaugmarkå. Den ene stammer sannsynligvis fra 700-tallet, og den andre fra bronsealderen. Dette antyder at det en gang var en stor gård på dette området.

Det det var en stor gård som omfattet Hetland, Eikanes eller Eiganes. Man vet at denne gården ble delt i minst to, en vestlig og en østlig del - Eikanes og Eiganes. Noen mener at tunet lå nært Stavanger sentrum, mens andre mener den lå nærmere Paradis, eller i nærheten av gravhaugen på Storhaugmarkå.

Gården grenset til Lagård, som gikk langs vestsiden av Hillevågsvatnet, fra Breiavatnet til Hillevåg.

Den eldste betegnelsen man har funnet for halvøya er Hetland. Navnet kommer fra det gammelnorske ordet hesli, som betyr hassel. Ut fra navnet på gården kan man dømme at den var til rundt 1500 år siden, ettersom at gårder på den tiden ofte endte på -land. I middelalderen var denne gården eid av kirken.

De første skriftlige spor etter Hetlandsgården stammer fra like etter reformasjonen. Omtrent hundre år senere ble den omtalt i sammenheng med en tvist mellom amtmann og sokneprest.

Under Hetlandsgården ble det bygd en rekke husmannsplasser.

Store endringer kom først i 1848, da Hetland ble et eget prestegjeld, og presten fikk tillatelse til å selge deler av den gamle gården, fra Kirkedepartementet.

 Befolkning 
Det bor 17597 mennesker i kommunedelen (2021), inklusive de bebodde øyene Vassøy (642 innbyggere), Langøy (27) og grunnkretsen Lindøy, Hellesøy og Kalvøy med 30 personer. Folketallet i kommunedelen har økt med 10,5 % siden år 2000 (1 176 personer). Folketettheten i kommunedelens fastlandsdel er høyest i Stavanger, med 3832 innbyggere per km² (2006). Storhaug kommunedel hadde 1. januar 2017 et innbyggertall på 16 789. Folkevekts per år  i 2016 var på 1,5 prosent.

 Samferdsel 
En 705 meter lang tunnel under Bergeland åpnet i 1989 (Bergelandstunnelen). Den, sammen med Storhaugtunnelen som åpnet den 22. mai 2001, har minsket biltrafikken gjennom sentrum og Storhaug.

 Delområder og grunnkretser 
Grensene for delområdene i Stavanger følger ikke helt grensene for kommunedelene. Storhaug er inndelt i disse fem delområdene :

 Johannes
 Nylund
 Varden
 Bergjeland
 Øyane

Det er 29 grunnkretser i kommunedelen..

 Kommunedelsutvalg 
Storhaug kommunedelsutvalg er et politisk utvalg som skal være bindeledd mellom kommunedelens og byens sentrale organer. Det skal ta initiativ i saker som gjelder kommunedelen og har uttalerett i en rekke kommunale saker. Utvalget tildeler også midler til det frivillige organisasjonslivet i kommunedelen.

Utvalget består av 11 medlemmer med varamedlemmer valgt av bystyret.

 Sammensetning 2015 – 2019
Ap 3, V 2, KrF 1, H 2, FrP 2, Rødt 1

 Leder: Roar Houen (V)
 Nestleder: Erlend Jordal  (H)

 Referanser 

Kategori:Bydeler i Stavanger